АҞӘА, цәыббра 22 – Sputnik. Гал араион аҿы аԥсуа бызшәа арҵара апроект нап асыркит ҳәа аинформациатә маҵзура Sputnik иазеиҭеиҳәеит аиндаҭлара афиналист Вахтанг Убириа.
Иара аконкурс аҿы ирыдигалаз апроект аҵара, аҿартә политика, аҭыԥантәи ахаланапхгараҭарахь алхразы азакәанԥҵара аиҭакрақәа иара убасгьы Гал араион аҿы аԥсуа бызшәа аҵара атемеи ирыдҳәалан.
"Иҟоуп Баграт Шьынқәба ихьӡ зху афонд, авидеоурокқәа рхархәарала аԥсуа бызшәа аҵаразы аинтерактивтә программа аззырхиаз. Афонд аԥшьгарала апрограмма аларҵәара нап аҳаркит", - ҳәа еиҭеиҳәеит Убириа.
Иара иажәаәқа рыла, апрограмма Галтәи аҩбатәи абжьаратә школ аҿы аусура хацыркуп. Уаанӡа алагарҭатә классқәа рҿы мчыбжьык ахь урокк акәзар иҟаз уажәы аԥсуа бызшәазы х-урокк ыҟоуп.
Апрограмма иара убасгьы аусура иалагараны иҟоуп Гал араион ахәыҷбаҳчақәа рҿы.
"Апрограмма убас еиԥш еиҿкаауп шықәсык ашьҭахь алҵшәақәа унырыртә аиԥш, аҽа ҩышықәса рышьҭахь абызшәа аҳәара алшоны иҟанаҵоит", - ҳәа азгәеиҭеит Убириа.
Вахтанг Убириа 2021 шықәса рзы аҿартә интерактивтә центр аартразы апланқәа шимоу иҳәеит. Ацентр аҿгьы Гал араион ауааԥсыра ирылшоит аԥсуа бызшәа аҵара.
Иара убасгьы иҳәеит 2021 шықәса инаркны Гал араион ахадара рыцырхырааны ишаԥҵахо аинновациатә центр.
"Аԥсны агәадура" - анапхгараҭаҿы аус зур зылшо аҿар реицлаброуп, уи хықәкыс иамоуп Аԥсны Аҳәынҭқарраҿы абаҩхатәра злоу аҿар раарԥшреи рыдгылареи. Аиҿкааҩцәа ргәы излаҭаркыз ала, ари аицлабра анапхгаҩцәа ҿарацәа рзы социалтә цхыраагӡахоит, шьаҭасгьы иазыҟалоит ламыс злоу, зус здыруа абиԥара ҿа рыбзоурала аҳәынҭқарратә аппарат арҿыцра.
Иара убас шәаԥхьар ҟалоит:
АҞӘА, жьҭаара 29 – Sputnik, Бадри Есиава. 2020 шықәсазы Пицунда иаҭааз атуристцәа раахәаратә лшара еиҳахеит ҳәа Sputnik иазеиҭеиҳәеит Пицунда ахада Алхас Шамба.
"Сара 50 шықәса ҵуеит Пицунда сынхоижьҭеи. Ибзианы исгәалашәоит Лиудмила Гурченкои Ельдар Риазановы неиааиуа ҳаԥшаҳәа иананыз. Дысгәалашәоит аолимпиатә чемпион Владислав Третиак ҳпансионат аҿы иԥсы шишьоз. Еиҿсырԥшыша сымоуп. Иахьатәи атуристцәа усҟантәи аамҭақәа рыҩаӡараҟынӡа раахәаратә лшара ҟаланы иҟоуп", - иҳәеит иара.
Шамба иажәақәа рыла, сынтәа, Пицунда иаҭааз ҵыԥх аасҭа рхыԥхьаӡара шеиҵоугьы нанҳәамзаахыс акаҳуажәырҭақәа, ақьафурҭақәа, ахатә сектор ҭәын.
Ақалақь ахада ари атенденциа адиҳәалоит апандемиа иахырҟьаны урыстәылаа адунеитә курортқәарахь рцара ахьыԥкхаз. Иаартыз атәылақәа иреиуан Аԥсны.
"Акаҳуажәырҭақәа рҭааҩцәа рацәаҩын, аплиажқәа, аотельқәа рҿы аномерқәа иара убасгьы иҭәын. Заҟаҩ ҳҭааз сызҳәом, аха абри аамҭазы уаанӡа Пицунда иаҭаауаз рхыԥхьаӡара абжанӡа ыҟан", - иҳәеит Шамба.
Нанҳәа акы азы аурыс-аԥсуа ҳәаа аадыртызар, Аԥсны иаҭаахьеит 600 000-ҩык атуристцәа иҳәеит Аԥсны атуризм аминистр Ҭеимураз Хышба Аԥсуа телехәаԥшраҿы апресс-конференциа анымҩаԥигоз.
АҞӘА, жьҭаара 29 – Sputnik, Бадри Есиава. Аԥхьаҟатәи акурорттә сезон азы Гагра агәамсам аизгаразы атехника аахәара азыԥхьагәаҭоуп акоронавирус апандемиа аԥырхагамхар, абри атәы Sputnik иазеиҭеиҳәеит Гагра араион ақалақьтә нхамҩа аусбарҭа аиҳабы Роман Чагәаа.
Иара иҳәеит иахьазы х-машьынак шракәу ирымоу, аха иахәҭаны иазыԥхьаӡоу ԥшьба-хәба шракәу.
"Асезон алагамҭаз амашьынақәа ҩба ракәын иҳамаз агәамсам ақәгаразы. Ахԥатәи амашьына аремонт азаауит. Аха урҭгьы азхом ақалақь арыцқьаразы аиҳарак аԥхынра аамҭазы. Ианамуӡа 4 ма 5 машьына ҳҭахуп. Иара убасгьы иаахәатәуп 400 цыра агәамсамҭаҵарҭақәа", - иҳәеит Чагәаа.
Чагәаа ишиԥхьаӡо ала иҿыцу атехника 3-4 миллион мааҭ иаԥсоуп. Иааидкыланы 15 миллион мааҭ рҟынӡа инаӡоит. Уи адагьы 5 миллион мааҭ рҟынӡа аинвентарь аахәатәуп.
"Ҳақәгәыӷуеит апандемиа шԥанымҵәари ҳәа. Иара убасгьы ҳгәыӷуеит апроблема аӡбразы атәыла аиҳабыра ҳацхраап ҳәа. Уи залмыршахар, абанк аҿы акредит гатәхоит, избанзар атехника ада ԥсыхәа ҳамам", - иҳәеит Чагәаа.
Акурорттә сезон аан агәамсам Гагра инахыкны иҟоу аполигон ахь иганы икарыжьуеит, мышкала 15-20 реис ҟарҵоит. Ари аполигон ахь инаргоит Гәдоуҭа араион аҿтәи агәамсамгьы. Ацрыҵқәа атехника ҷыдала анышә иарҭоит, агәамсам аус еиҭадулара ахьзалымшо азы.